CELEX: 32021D1111(01)
Language: ga
Date: 2021-10-27 00:00:00
Title: Cinneadh ón gCoimisiún an 27 Deireadh Fómhair 2021 lena gcuirtear ar bun an grúpa saineolaithe “Ardán Míchumais” 2021/C 457 I/01

11.11.2021   
               
               
                  GA
               
               
                  Iris Oifigiúil an Aontais Eorpaigh
               
               
                  CI 457/1
               
            
         CINNEADH ÓN gCOIMISIÚN
         an 27 Deireadh Fómhair 2021
         lena gcuirtear ar bun an grúpa saineolaithe “Ardán Míchumais”
         (2021/C 457 I/01)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         De bharr an mhéid seo a leanas:
         
                     (1)
                  
                  
                     I gcomhréir le hAirteagal 10 den Chonradh ar Fheidhmiú an Aontais Eorpaigh, beidh sé d’aidhm ag an Aontas, agus a chuid beartas agus gníomhaíochtaí á sainmhíniú agus á gcur chun feidhme aige, an t-idirdhealú a chomhrac, lena n-áirítear an t-idirdhealú atá bunaithe ar mhíchumas. De réir Airteagal 19, féadfaidh an Chomhairle, ag gníomhú di d’aon toil i gcomhréir le nós imeachta reachtach speisialta agus tar éis di toiliú a fháil ó Pharlaimint na hEorpa, gníomhaíocht iomchuí a ghlacadh chun an t-idirdhealú atá bunaithe ar ghnéas, tionscnamh ciníoch nó eitneach, reiligiún nó creideamh, míchumas, aois nó claonadh gnéasach a chomhrac.
                  
               
                     (2)
                  
                  
                     Tháinig Coinbhinsiún na Náisiún Aontaithe ar Chearta Daoine faoi Mhíchumas (“an Coinbhinsiún”) (1) i bhfeidhm i leith an Aontais an 23 Eanáir 2011 agus tá sé ina cheangal ar institiúidí an Aontais agus ar a Bhallstáit, i gcomhréir lena n-inniúlachtaí féin.
                  
               
                     (3)
                  
                  
                     I gcomhréir leis an teachtaireacht ón gCoimisiún dar teideal Aontas an Chomhionannais: Straitéis maidir le Cearta Daoine faoi Mhíchumas 2021-2030 (“an Straitéis maidir le Cearta Daoine faoi Mhíchumas”) (2), ní mór don Choimisiún tarraingt ar shaineolas speisialtóirí i gcomhlacht comhairleach a dtabharfar an tArdán Míchumais air.
                  
               
                     (4)
                  
                  
                     Dá bhrí sin, is gá grúpa saineolaithe i réimse an mhíchumais a chur ar bun, agus a chúraimí agus a struchtúr a shainiú, i gcomhréir le Cinneadh C(2016) 3301 ón gCoimisiún (3) (“na rialacha cothrománacha”).
                  
               
                     (5)
                  
                  
                     Ba cheart don Ardán Míchumais cuidiú chun comhar idir an Coimisiún agus na Ballstáit a éascú le linn dóibh an Straitéis maidir le Cearta Daoine faoi Mhíchumas agus an Coinbhinsiún a chur chun feidhme, agus lánurraim á tabhairt dá n-inniúlachtaí féin . Ba cheart dó a bheith ina ardán chun forbairtí beartais ábhartha i réimse an mhíchumais a phlé, lena n-áirítear malartú dea-chleachtais, agus chun an ilchineálacht sa mhíchumais a léiriú.
                  
               
                     (6)
                  
                  
                     Ba cheart go mbeadh an tArdán Míchumais comhdhéanta d’ionadaithe ardleibhéil ó phointí fócasacha bunaithe laistigh de riaracháin náisiúnta le haghaidh ábhair a bhaineann le cur chun feidhme an Choinbhinsiúin. Saineolaithe ó eagraíochtaí sochaí sibhialta ar leibhéal an Aontais a dhéanann ionadaíocht ar dhaoine faoi mhíchumas, ó eagraíochtaí sochaí sibhialta ábhartha eile, agus ó sholáthraithe seirbhísí do dhaoine faoi mhíchumas, is saineolaithe iad ba cheart a bheith rannpháirteach in obair an Ardáin Mhíchumais freisin.
                  
               
                     (7)
                  
                  
                     Na rialacha maidir leis an nochtadh faisnéise a dhéanfadh comhaltaí an Ardáin Mhíchumais, ba cheart iad a leagan síos.
                  
               
                     (8)
                  
                  
                     Ba cheart sonraí pearsanta a phróiseáil i gcomhréir le Rialachán (AE) Uimh. 2018/1725 ó Pharlaimint na hEorpa agus ón gComhairle (4).
                  
               TAR ÉIS A CINNEADH MAR A LEANAS:
         
            Airteagal 1
            Ábhar
            Bunaítear an grúpa saineolaithe ar mhíchumas dar teideal an tArdán Míchumais (“an tArdán”).
         
         
            Airteagal 2
            Cúraimí (5)
            
            Beidh sé de chúram ar an Ardán:
            
                        (a)
                     
                     
                        tacú le cur chun feidhme na Straitéise maidir le Daoine Faoi Mhíchumas chomh maith le straitéisí, pleananna nó beartais náisiúnta maidir le míchumas;
                     
                  
                        (b)
                     
                     
                        an comhar idir an Coimisiún agus na Ballstáit a éascú le haghaidh ábhair a bhaineann le cur chun feidhme an Choinbhinsiúin;
                     
                  
                        (c)
                     
                     
                        cúnamh a thabhairt don Choimisiún tionscnaimh bheartais nó tograí reachtacha i réimse an mhíchumais a ullmhú;
                     
                  
                        (d)
                     
                     
                        comhar agus comhordú a bhunú idir an Coimisiún agus na Ballstáit agus na páirtithe leasmhara maidir le ceisteanna a bhaineann le cur chun feidhme reachtaíocht, clár agus beartas an Aontais i réimse an mhíchumais;
                     
                  
                        (e)
                     
                     
                        malartú taithí agus dea-chleachtais i réimse an mhíchumais a chruthú.
                     
                  
         
            Airteagal 3
            Comhairliúchán
            Féadfaidh an Coimisiún dul i gcomhairle leis an Ardán maidir le haon ábhar a bhaineann le forbairt bheartais agus reachtaíocht an Aontais lena gcuirtear chun feidhme an Straitéis maidir le Cearta Daoine faoi Mhíchumas agus an Coinbhinsiún.
         
         
            Airteagal 4
            Ballraíocht
            
               1.   I measc na gcomhaltaí beidh údaráis na mBallstáit a ainmnítear mar phointí fócasacha le haghaidh chur chun feidhme an Choinbhinsiúin, chomh maith le heagraíochtaí sochaí sibhialta ar leibhéal an Aontais a dhéanann ionadaíocht ar dhaoine faoi mhíchumas, ar eagraíochtaí sochaí sibhialta eile, agus ar sholáthraithe seirbhísí do dhaoine faoi mhíchumas.
            
            
               2.   Ainmneoidh comhaltaí a gcuid ionadaithe (ionadaí ardleibhéil amháin agus ionadaí malartach amháin in aghaidh an chomhalta) agus an t-ardleibhéal saineolais a chuireann na hionadaithe ar fáil, is iad na comhaltaí a bheidh freagrach as an méid sin.
            
            
               3.   Eagraíochtaí is comhaltaí nach bhfuil in ann cur go héifeachtach le pléití an Ardáin, eagraíochtaí, i dtuairim Ard-Stiúrthóireacht um Fhostaíocht, Gnóthaí Sóisialta agus Cuimsiú an Choimisiúin (“DG EMPL”), nach gcomhlíonann na coinníollacha a leagtar amach in Airteagal 339 den Chonradh ar Fheidhmiú an Aontais Eorpaigh nó a éireoidh as, ní iarrfar orthu a thuilleadh páirt a ghlacadh i gcruinniú ar bith de chuid an Ardáin agus féadfar eagraíocht eile a chur ina n-ionad ar feadh a mbeidh fágtha dá dtéarma oifige.
            
         
         
            Airteagal 5
            Próiseas roghnúcháin le haghaidh chomhaltaí an Ardáin
            
               1.   Ceapfar údaráis na mBallstát trí chuireadh a chur orthu.
            
            
               2.   Déanfar eagraíochtaí is comhaltaí an Ardáin dá dtagraítear in Airteagal 4.1 a roghnú trí ghlao poiblí ar iarratais a fhoilseofar ar an gClár de ghrúpaí saineolaithe an Choimisiúin agus d’eintitis eile den saghas céanna (“an Clár de Ghrúpaí Saineolaithe”). Thairis sin, féadfar an glao ar iarratais a fhoilsiú ar mhodhanna eile, lena n-áirítear ar shuíomhanna gréasáin tiomanta (6). Sa ghlao ar iarratais, leagfar amach go soiléir na critéir roghnúcháin lena n-áirítear an saineolas is gá agus na leasanna a ndéanfar ionadaíocht orthu i ndáil leis an obair atá le déanamh, agus sonrófar fad an téarma oifige ann. Is é 4 seachtaine an sprioc-am is giorra le haghaidh iarratas.
            
            
               3.   Is é Ard-Stiúrthóir DG EMPL a cheapfaidh na heagraíochtaí is comhaltaí i measc iarratasóirí a bhfuil inniúlacht acu sna réimsí dá dtagraítear in Airteagal 2 agus 3 agus a d’fhreagair an glao ar iarratais. Fanfaidh siad in oifig nó go ndéanfar iad a ionadú nó go dtí deireadh a dtéarma oifige. Féadfar a dtéarma oifige a athnuachan.
            
            
               4.   Is gá d’eagraíochtaí clárú sa Chlár Trédhearcachta chun go gceapfar mar chomhaltaí iad.
            
         
         
            Airteagal 6
            An Cathaoirleach
            Is ionadaí ó DG EMPL a bheidh ina chathaoirleach ar an Ardán.
         
         
            Airteagal 7
            Oibríocht
            
               1.   Gníomhóidh an tArdán ar iarraidh ó DG EMPL, i gcomhréir leis na rialacha cothrománacha (7).
            
            
               2.   Is ar áitreabh de chuid an Choimisiúin nó ar líne a thionólfar cruinnithe an Ardán, i bprionsabal.
            
            
               3.   Cuirfidh DG EMPL seirbhísí rúnaíochta ar fáil. Féadfar iarraidh ar oifigigh an Choimisiúin ó ranna eile a bhfuil leas acu sna himeachtaí freastal ar chruinnithe an Ardáin agus a chuid fo-ghrúpaí.
            
            
               4.   I gcomhaontú le DG EMPL, féadfaidh an tArdán a chinneadh, trí thromlach simplí dá chomhaltaí, go mbeidh a chuid pléití oscailte don phobal.
            
            
               5.   Na miontuairiscí ón bplé a dhéanfar ar gach pointe ar an gclár agus an plé a dhéanfar ar na tuairimí a sheachadann an tArdán, is miontuairiscí iad a bheidh fóinteach agus iomlán. Déanfaidh an rúnaíocht na miontuairiscí a dhréachtú faoi fhreagracht an Chathaoirligh.
            
            
               6.   Is de chomhthoil a ghlacfaidh an tArdán a chuid tuairimí, moltaí nó tuarascálacha. I gcás vóta, cinnfear toradh na vótála trí thromlach simplí de na comhaltaí. Na comhaltaí a vótáil ina n-aghaidh nó a staon ón vótáil, beidh sé de cheart acu doiciméad a chur i gceangal leis na tuairimí, leis na moltaí nó leis na tuarascálacha ina bhfuil achoimre ar na cúiseanna lena seasamh.
            
         
         
            Airteagal 8
            Fo-ghrúpaí
            
               1.   Féadfaidh DG EMPL fo-ghrúpaí a bhunú chun scrúdú a dhéanamh ar shaincheisteanna ar bhonn téarmaí tagartha arna sainiú ag DG EMPL. Feidhmeoidh fo-ghrúpaí i gcomhréir leis na rialacha cothrománacha agus tuairisceoidh siad chuig an Ardán. Déanfar an foghrúpa a scor a luaithe a chomhlíonfar a shainordú.
            
            
               2.   Comhaltaí na bhfo-ghrúpaí nach comhaltaí de chuid an Ardáin iad, roghnófar iad trí ghlao poiblí ar iarratais, i gcomhréir le hAirteagal 5 agus na rialacha cothrománacha (8).
            
         
         
            Airteagal 9
            Saineolaithe a gheobhaidh cuireadh
            Féadfaidh DG EMPL iarraidh ar shaineolaithe, a bhfuil saineolas sonrach acu i ndáil le hábhar ar an gclár oibre, páirt a ghlacadh in obair an Ardáin nó a chuid fo-ghrúpaí ar bhonn ad-hoc.
         
         
            Airteagal 10
            Breathnóirí
            
               1.   Féadfar stádas breathnóra a bhronnadh ar dhaoine aonair atá ag feidhmiú ina gcáil phearsanta, ar eagraíochtaí sochaí sibhialta agus ar eintitis phoiblí nach údaráis na mBallstát iad, lena n-áirítear eagraíochtaí agus eintitis ó thíortha is iarrthóirí agus ón Íoslainn, ó Lichtinstéin agus ón Iorua, i gcomhréir leis na rialacha cothrománacha, trí chuireadh a chur orthu.
            
            
               2.   Ainmneoidh eagraíochtaí agus eintitis a cheaptar mar bhreathnóirí a n-ionadaithe.
            
            
               3.   Féadfaidh an Cathaoirleach cead a thabhairt do bhreathnóirí agus dá n-ionadaithe páirt a ghlacadh i bpléití an Ardáin agus saineolas a chur ar fáil. Ní bheidh cearta vótála acu, áfach, agus ní ghlacfaidh siad páirt i bhfoirmliú na moltaí ná ní chuirfidh siad comhairle ar an Ardán ná ar a chuid fo-ghrúpaí.
            
         
         
            Airteagal 11
            Rialacha nós imeachta
            Maidir le togra ó DG EMPL agus i gcomhréir léi, glacfaidh an tArdán a chuid rialacha nós imeachta trí thromlach simplí a chomhaltaí, ar bhonn rialacha caighdeánacha nós imeachta le haghaidh grúpaí saineolaithe, i gcomhréir leis na rialacha cothrománacha (9).
         
         
            Airteagal 12
            Rúndacht ghairmiúil agus láimhseáil faisnéis faoi rún
            Comhaltaí an Ardáin agus a n-ionadaithe, chomh maith le saineolaithe a fuair cuireadh agus breathnóirí, tá siad faoi réir oibleagáide rúndacht phroifisiúnta is infheidhme, de bhua na gconarthaí agus na rialacha a chuireann i bhfeidhm iad, maidir le gach comhalta de chuid na n-institiúidí agus a bhfoirne, chomh maith le rialacha an Choimisiúin maidir le slándáil a bhaineann le cosaint faisnéise rúnaicmithe an Aontais, arna leagan síos i gCinntí (AE, Euratom) 2015/443 (10) agus 2015/444 (11) ón gCoimisiún. Mura n-urramóidh siad na hoibleagáidí sin, féadfaidh an Coimisiún gach beart cuí a ghlacadh.
         
         
            Airteagal 13
            Trédhearcacht (12)
            
            
               1.   Clárófar an tArdán agus a chuid fo-ghrúpaí sa Chlár de ghrúpaí saineolaithe.
            
            
               2.   A mhéid a bhaineann le comhdhéanamh an Ardáin agus a chuid fo-ghrúpaí, foilseofar na sonraí seo a leanas sa Chlár de ghrúpaí saineolaithe:
               
                           —
                        
                        
                           ainmneacha údaráis na mBallstát;
                        
                     
                           —
                        
                        
                           ainmneacha na n-eagraíochtaí is comhaltaí;
                        
                     
                           —
                        
                        
                           ainmneacha na mbreathnóirí, lena n-áirítear ainmneacha údaráis na dtríú tíortha.
                        
                     
            
               3.   Cuirfear gach doiciméad ábhartha, lena n-áirítear na cláir oibre, na miontuairiscí agus aighneachtaí na rannpháirtithe ar fáil ar an gClár de ghrúpaí saineolaithe nó trí nasc ón gClár chuig suíomh gréasáin, inar féidir an fhaisnéis sin a fháil. Ní bheidh rochtain ar shuíomhanna gréasáin tiomnaithe coinníollach ar chlárú úsáideoirí ná ar aon srian eile. Go háirithe, foilseofar an clár oibre agus doiciméid chúlra ábhartha eile in am trátha roimh an gcruinniú, roimh fhoilsiú tráthúil na miontuairiscí. Ní dhéanfar foráil maidir le heisceachtaí ón bhfoilsiú sin ach amháin i gcásanna ina meastar go mbainfeadh nochtadh doiciméid an bonn ó chosaint aon leasa poiblí nó príobháidí mar a shainítear in Airteagal 4 de Rialachán (CE) Uimh. 1049/2001 (13).
            
         
         
            Airteagal 14
            Caiteachas a chomhlíonadh
            
               1.   Ní íocfar rannpháirtithe i ngníomhaíochtaí an Ardáin agus a chuid fo-ghrúpaí as na seirbhísí a chuireann siad ar fáil.
            
            
               2.   Aisíocfaidh an Coimisiún costais taistil agus chothaithe a thabhóidh rannpháirtithe i ngníomhaíochtaí an Ardáin agus a chuid fo-ghrúpaí. Déanfar an aisíocaíocht i gcomhréir leis na forálacha atá i bhfeidhm laistigh den Choimisiún agus laistigh de theorannacha na leithreasuithe atá ar fáil arna leithdháileadh ar ranna an Choimisiúin faoin nós imeachta bliantúil chun acmhainní a chomhroinnt.
            
         
         
            Airteagal 15
            Infheidhmeacht
            Beidh feidhm ag an gCinneadh seo go dtí an 31 Nollaig 2030.
         
         
            Arna dhéanamh sa Bhruiséil, 27 Deireadh Fómhair 2021
            
               
                  Thar ceann an Choimisiúin
               
               Helena DALLI
               
                  Comhalta den Choimisiún
               
            
         
         
            (1)  IO L 23, 27.1.2010, lch. 35.
         
            (2)  COM(2021) 101 final.
         
            (3)  Cinneadh C(2016) 3301 ón gCoimisiún an 30 Bealtaine 2016 lena mbunaítear rialacha cothrománacha maidir le cruthú agus oibriú ghrúpaí saineolaithe an Choimisiúin.
         
            (4)  Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil leis an bpróiseáil sonraí pearsanta a dhéanfadh institiúidí, comhlachtaí, oifigí agus gníomhaireachtaí an Aontais agus i ndáil le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).
         
            (5)  Féadfar an liosta seo a chur in oiriúint de réir mar is gá, i gcomhréir leis na rialacha cothrománacha.
         
            (6)  https://ec.europa.eu/social/main.jsp?catId=1137&langId=ga
         
            (7)  Féach Airteagail 13.1 de na rialacha cothrománacha.
         
            (8)  Féach Airteagail 10 agus 14.2 de na rialacha cothrománacha.
         
            (9)  Féach Airteagal 17 de na rialacha cothrománacha.
         
            (10)  Cinneadh (AE, Euratom) 2015/443 ón gCoimisiún an 13 Márta 2015 maidir le Slándáil sa Choimisiún (IO L 72, 17.3.2015, lch. 41).
         
            (11)  Cinneadh (AE, Euratom) 2015/444 ón gCoimisiún an 13 Márta 2015 maidir le Slándáil sa Choimisiún (IO L 72, 17.3.2015, lch. 53).
         
            (12)  Daoine aonair nach mian leo go bhfoilseofaí a n-ainm, féadfaidh siad iarraidh a chur faoi bhráid na hArd-Stiúrthóireachta a bheidh freagrach le haghaidh maolú ar an riail sin. Deonófar maolú i gcás ina mbíonn údar leis bunaithe ar chúiseanna dlisteanacha dosháraithe a bhaineann le cás sonrach an duine aonair, go háirithe i gcás ina bhféadfaí a shlándáil nó a ionracas a chur i mbaol de bharr a ainm a bheith foilsithe.
         
            (13)  Is é is cuspóir leis na heisceachtaí sin slándáil an phobail, gnóthaí míleata, caidreamh idirnáisiúnta, beartais airgeadais, airgeadaíochta nó eacnamaíocha, príobháideachas agus sláine an duine aonair, leasanna tráchtála, imeachtaí cúirte agus comhairle dlí, cigireachtaí/imscrúduithe/iniúchtaí agus próiseas cinnteoireachta na n-institiúidí a chosaint.